Patriks Dempsijs
Patriks Galens Dempsijs (angļu: Patrick Galen Dempsey; dzimis 1966. gada 13. janvārī) ir amerikāņu kinoaktieris un sacīkšu braucējs. Vislabāk pazīstams, atveidojot lomu ABC seriālā "Grejas anatomija" (2005—2015). Nominēts Emmy balvai un divām Zelta globusa balvām. Karjeru sācis ar lomām filmās Can't Buy Me Love (1987) un Loverboy (1989). Atveidojis lomas vairākās romantiskajās komēdijās, kā "Mīļās mājas Alabamā" (Sweet Home Alabama, 2002), "Es arī mīlu līgavu!" (Made of Honor, 2008), "Valentīna diena" (2010) un "Bridžitas Džonsas mazulis" (2016). Piedalījies arī filmās "Epidēmija" (1995), "Kliedziens 3" (2000), "Noburtā" (2007), "Brīvības rakstnieki" (2007), "Transformeri 3: Mēness no otras puses" (2011), Flypaper (2011), "Māksla sacensties lietū" (The Art of Racing in the Rain, 2019), "Ferrari" (Ferrari, 2023) un "Pateicības diena" (2023). Dempsijs arī piedalījies autosporta sacensībās, kā Deitonas un Lemānas 24 stundu sacīkstēs.